**Տ Ե Ղ Ե Կ Ա Ն Ք**

**Համաշխարհային փոստային միության կանոնադրության հաստատման նպատակահարմարության մասին**

Համաշխարհային փոստային միության (այսուհետ՝ ՀՓՄ) կանոնադրության հաստատմաննպատակահարմարությունը բխում է ՀՀ կառավարության 2021 թվականի նոյեմբերի 18-ի թիվ 1902-Լ որոշմամբ հաստատված թիվ 1 հավելվածի 35-րդ կետի կատարման անհրաժեշտությունից, որը կնպաստի փոստային կապի ունիվերսալ ծառայությունների որակի և հասանելիության բարձրացմանը:

Հայաստանի Հանրապետությունը ՀՓՄ-ին անդամակցում է 1992 թվականից: ՀՓՄ-ը հանդիսանում է Միջկառավարական միջազգային կազմակերպություն և ունի Միավորված ազգերի կազմակերպության մասնագիտացված գործակալության կարգավիճակ, որին անդամակցում է 192 երկիր: Այն երկրները, որոնք ընդունում են ՀՓՄ-ի կանոնադրությունը, կազմում են «Համաշխարհային փոստային միություն» միասնական փոստային տարածքը՝ փոստային առաքանիների փոխադարձ փոխանակման համար։ Կազմակերպությունն օգնում է ապահովել ժամանակակից փոստային կապի ծառայությունների մատուցման միասնական ցանցը, իրականացնում է խորհրդատվական, միջնորդական և փոխկապակցող դեր, անհրաժեշտության դեպքում տրամադրում է տեխնիկական աջակցություն: ՀՓՄ-ը սահմանում է միջազգային փոստափոխանակման կանոնները, հանձնարարություններ է տալիս փոստային ծառայությունների ծավալների աճի խթանման և հաճախորդներին ծառայությունների մատուցման որակի բարձրացման վերաբերյալ:

**Կանոնադրությունը** ՀՓՄ-ի հիմնական ակտն է, այն պարունակում է ՀՓՄ-ի հիմնական դրույթները և ենթակա չէ վերապահումների: ՀՓՄ-ի յուրաքանչյուր համագումարի ժամանակ ընդունվում է ՀՓՄ-ի Կանոնադրության փոփոխված տարբերակը՝ պահպանելով իրավական ակտի սկզբնական անվանումը, այն է՝ «Համաշխարհային փոստային միության կանոնադրություն»:

ՀՀ-ը ՀՓՄ-ին անդամակցելուց հետո մասնակցել է ՀՓՄ-ի 21-րդ, 22֊րդ, 23-րդ, 24֊րդ, 25-րդ, 26-րդ և 27-րդ վեհաժողովներին և ստորագրել այդ հանդիպումների ընթացքում ընդունված որոշումներն ու ակտերը, ինչպես նաև ՀՀ Ազգային ժողովի 2006 թվականի մարտի 23-ի թիվ Ն-271-3 որոշմամբ վավերացրել է 1964 թվականի հուլիսի 10-ին Վիեննայում ստորագրված «Համաշխարհային փոստային միության կանոնադրությունը»:

***Տասնմեկերորդ լրացուցիչ արձանագրությունը փոփոխում է ՀՓՄ-ի Կանոնադրությունը: Մասնավորապես, այն երաշխավորում է տարանցման ազատությունը ՀՓՄ-ի ողջ տարածքում՝ համաձայն պայմանների, ինչպես նաև սահմանում է անդամ երկրների պատասխանների ներկայացման կարգը՝ ի պաշտպանություն ՄԱԿ-ի անդամ չհանդիսացող երկրների ընդունմանը՝ որպես ՀՓՄ-ի անդամ երկիր։ Շտկվում է ՀՓՄ-ի ակտերին՝ երկրների միանալու կարգը:***

2021 թվականի օգոստոսի 9-ից 27-ը Կոտ դ՛Իվուարում կայացել է ՀՓՄ-ի 27-րդ համագումարը, որին ՀՀ-ը մասնակցել է հեռավար ձևաչափով` հաշվի առնելով աշխարհում տիրող համաճարակը:

Համագումարի ժամանակ ընդունված ակտերը ստորագրվում են ՀՓՄ-ի անդամ-երկրների լիազորված ներկայացուցիչների կողմից:

Հաշվի առնելով, որ Կոտ դ՛Իվուարում կայացած ՀՓՄ-ի 27-րդ համագումարի ժամանակ ընդունված որոշման համաձայն, քվեարկությանը կարող էին մասնակցել միայն համագումարին ֆիզիկապես ներկա երկրները` ՀՀ-ի անունից քվեարկելու նպատակով համապատասխան լիազորագիր է տրվել ՌԴ արտաքին գործերի նախարարությանը, և ստացվել է հաստատում, որի հիման վրա ՀՀ արտաքին գործերի նախարարությունը գրություն է ուղարկել ՀՓՄ-ի Քարտուղարություն առ այն, որ ՀՀ-ի անունից քվեարկելու է ռուսական կողմը։ Սակայն ՀՀ-ի կողմից ռուսական կողմին ՀՓՄ-ի ակտերը ստորագրելու լիազորություն չի տրվել, ուստի, Կոնգրեսում ընդունված ակտերը ՀՀ-ի կողմից չեն ստորագրվել:

Հաշվի առնելով, որ ՀՓՄ-ի 27-րդ համագումարի շրջանակներում ընդունված «Համաշխարհային փոստային միության կանոնադրությունը» չի ստորագրվել ՀՀ-ի կողմից, սակայն այն ս.թ. հուլիսի 1-ից ուժի մեջ է մտել, ապա, այն ՀՀ-ի համար կարող է պարտադիր իրավաբանական ուժ ստանալ «Միջազգային պայմանագրերի մասին» ՀՀ օրենքով նախատեսված միանալու ընթացակարգի միջոցով։

Հաստատման գործընթացի իրականացման համար պատասխանատու մարմին է հանդիսանում ՀՀ բարձր տեխնոլոգիական արդյունաբերության նախարարությունը։

Ելնելով վերոնշյալից և ղեկավարվելով «Միջազգային պայմանագրերի մասին» ՀՀ օրենքի 11-րդ հոդվածի դրույթներով՝ ՀՀ բարձր տեխնոլոգիական արդյունաբերության նախարարությունը նպատակահարմար է համարում Համաշխարհային փոստային միության կանոնադրության (2021թ. Աբիջան փոփոխություններով) հաստատումը: